DA Den Europæiske Unions Tidende C 282/14

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 282/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»OLIVA DI GAETA«

EU-nr.: PDO-IT-02101 — 23.12.2015

BOB ( X ) BGB ( )

1. Betegnelse

»Oliva di Gaeta«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Betegnelsen »Oliva di Gaeta« henviser til olivensorten »Itrana« (også kaldet »Gaetana«). Ved afsætningstidspunktet udviser »Oliva di Gaeta« følgende egenskaber:

— form: kugleformet

— størrelse: mindst 12 mm

— antal frugter/kg: ikke over 410

— farve: mørk rosa til violet

— forhold frugtkød/kerne: ikke under 3

— polyfenoler i alt: ikke under 12 mg/kg

— tokoferoler i alt: ikke under 42 mg/kg.

Herudover er frugtkødet karakteriseret ved fuldstændig adskillelse fra kernen, en blød konsistens, en distinktiv smag, let bitter, eddike- og/eller mælkesyre, mørk rosa til violet farve.

Mulige fejl ved stenfrugten som beskadigelse af skindet med eller uden beskadigelse af kødet, rynket skind, forekomst af bladstilk, beskadigelser pga. sporeplanter og/eller insekter må højst udgøre 6 %.

3.3. Foder (kun for produkter af animalsk oprindelse) og råvarer (kun for forarbejdede produkter)

Sorten »Itrana« (også kaldet »Gaetana«) er den eneste sort, som anvendes til produktion af den beskyttede oprindelsesbetegnelse (BOB) »Oliva di Gaeta«. Anvendelse af genetisk modificerede planter af »Itrana« er ikke tilladt. Til produktionen af »Oliva di Gaeta« er det forbudt at anvende partier af oliven, som er umodne eller bløde, har rødt skind og/eller et frugtkød, der ikke er »rødt som blod«.

3.4. Specifikke etaper af produktionen, som skal finde sted i det afgrænsede geografiske område

Samtlige faser i produktionen (dyrkning, høst, forarbejdning af olivenfrugterne) skal foregå i det afgrænsede geografiske område, som er nævnt i punkt 4.

3.5. Særlige regler vedrørende skiveskæring, rivning og emballering osv. af det produkt, som den registrerede betegnelse henviser til

Det produkt, som bringes i handelen med den beskyttede oprindelsesbetegnelse »Oliva di Gaeta«, kan pakkes:

— i beholdere til levnedsmiddelbrug med et indhold på højst 25 liter. Ved denne type forpakning skal pakkedatoen være anført på beholderen med tydelig og synlig skrift, som ikke kan slettes

— i beholdere af gennemsigtigt glas med et indhold på højst 4 liter

— i engangsbeholdere af plast med et indhold på højst 4 liter.

Ved forpakningen er det tilladt at anvende surhedsregulerende midler og/eller konserveringsmidler, f.eks. L-ascorbinsyre og citronsyre, til at forbedre og forlænge produktets holdbarhed.

Pasteurisering af saltlagen er tilladt.

Pasteurisering af olivenfrugterne er ikke tilladt.

3.6. Særlige regler for mærkning af det produkt, den registrerede betegnelse henviser til

De etiketter, som anvendes i forbindelse med »Oliva di Gaeta«, skal være forsynet med Den Europæiske Unions grafiske symbol for BOB og følgende yderligere oplysninger:

— betegnelsen »Oliva di Gaeta« efterfulgt af initialforkortelsen DOP (BOB)

— navn, firmabetegnelse og adresse for den virksomhed, der forestår produktionen

— følgende produktlogo:

Der må ikke anføres andre oplysninger end de udtrykkeligt foreskrevne. Det er dog tilladt at benytte angivelser, som henviser til private mærker, når blot de ikke indeholder nogen anprisninger eller kan vildlede forbrugerne, og en angivelse af navnet på den bedrift, hvis dyrkning produktet stammer fra, samt andre sandfærdige og dokumenterbare henvisninger, der er tilladt i henhold til fællesskabslovgivningen og den nationale eller regionale lovgivning, og som ikke er i strid med nærværende varespecifikations formål og indhold.

4. Præcis afgrænsning af det geografiske område

Dyrknings- og produktionsområdet for oliven omfattet af den beskyttede oprindelsesbetegnelse »Oliva di Gaeta« udgøres af de geografiske områder, som hører under regionerne Lazio og Campania:

Provinsen Latina: Hele det geografiske område, som udgør kommunerne Bassiano, Campodimele, Castelforte, Cori, Fondi, Formia, Gaeta, Itri, Lenola, Maenza, Minturno, Monte S. Biagio, Norma, Priverno, Prossedi, Roccagorga, Roccamassima, Roccasecca dei Volsci, Sermoneta, Sezze, Sonnino, Sperlonga, Spigno Saturnia, SS. Cosma e Damiano, Terracina og en del af det område, som udgør kommunen Cisterna di Latina. Hvad angår kommunen Cisterna di Latina, falder den nedre grænse af produktionsområdet sammen med jernbanelinjen Rom - Napoli

Provinsen Frosinone: Hele det geografiske område, der udgør kommunerne Amaseno, Ausonia, Castelnuovo Parano, Coreno Ausonio, Esperia, Pico

Provinsen Rom: Hele det geografiske område, der udgør kommunerne Castel Madama, Castel S. Pietro, Palestrina, Labico, Valmontone, Artena, San Gregorio da Sassola, Casape, Poli og Tivoli.

Provinsen Caserta: Hele det geografiske område, der udgør kommunerne Sessa Aurunca og Cellole.

5. Tilknytning til det geografiske område

Det afgrænsede geografiske område, som udgøres af 44 kommuner, er et homogent område, som strækker sig fra nord mod syd langs højderyggen af bjergene Tiburtini, Prenestini, Lepini, Ausoni og Aurunci. I dette område er olivendyrkning, som næsten udelukkende er baseret på dyrkning af sorten »Itrana« (også kaldet »Gaetana«), tæt forbundet med lokalområdets sociale struktur, som i århundreder har været afgørende for områdets udvikling og således for livet for de befolkninger, der i tidens løb har beboet området, og først og fremmest har haft betydning for regionens økonomi. Sorten »Itrana« (også kaldet »Gaetana«) har tilpasset sig fuldstændigt jordbundsforholdene i dyrkningsområdet for »Oliva di Gaeta«, uden for hvilket, den er mindre udbredt.

Sorten »Itrana« er en sort med to anvendelsesformål, som er kendetegnet ved sen modning. Den høstes, når den er fuldt modnet. Det er nødvendigt at kunne bestemme den rette modenhed for at opnå de egenskaber, som kendetegner »Oliva di Gaeta«. De oliven, som er bestemt til produktion af »Oliva di Gaeta«, skal høstes, når de er fuldt modne, dvs. når skindet er sort, skinnende og undertiden dækket af et fint lag, der lokalt kaldes »panno« (klæde), samtidig med at kødet gradvis får en mørk vinrød farve, som starter i den ydre del af frugten. Vurderingen af, hvornår olivenfrugten har opnået den rette modenhedsgrad, foretages af landbrugeren og/eller operatøren og er en meget vigtig fase for at opnå den rette farve af »Oliva di Gaeta« efter fermenteringen.

Fermenteringsprocessen af olivenfrugter bestemt til produktion af »Oliva di Gaeta« udføres efter den traditionelle »Itrana«-metode. Denne metode er videregivet gennem generationer mellem de lokale operatører og udføres udelukkende i det afgrænsede område. Den består af naturlig igangsætning af mælkesyrefermentering uden direkte tilsætning af salt og/eller kunstige surhedsregulerende midler. Denne metode, som er blevet forbedret gennem årene, bygger på fermenteringsprocesser med tilstedeværelse af en rig og varieret mikrobiel flora, som opstår spontant og fremkalder en fermentering, som i første omgang er meget hurtig, hvorefter den stabiliseres efter tilsætningen af salt. Styringen af denne proces kræver en nøje overvågning af substratet, som består af vand og oliven, hvortil der efterfølgende tilsættes salt. Under processen skal operatøren regelmæssigt tilsætte saltlage, så olivenfrugterne ikke på noget tidspunkt udsættes for luftens påvirkning.

Styringen af, at denne fermenteringsproces foregår på rette vis, bevirker ikke alene en blødgøring af kødet, så det let slipper kernen, men udvikler også egenskaberne let bitter, eddikesyre- og/eller mælkesyreagtig, som er kendetegnende for »Oliva di Gaeta«, og som adskiller produktet fra andre spiseoliven.

Det fremgår af mange henvisninger i forskellige historiske dokumenter, som går tilbage til hertugdømmet Gaeta og vedrører produktionen og handelen med (sorte) spiseoliven, at det område, som administrativt hørte under nævnte hertugdømme, var det område, hvor olivenfrugten med det samme navn havde sit udspring.

Betegnelsen »Oliva di Gaeta« kan historisk føres tilbage til navnet på oprindelsesområdet på grund af tilhørsforholdet til hertugdømmet af samme navn samt til navnet på den havn, hvorfra skibene sejlede ud til de vigtigste markeder for sorte oliven. Siden da er betegnelsen »Oliva di Gaeta« blevet anvendt af sælgere og producenter som benævnelse for den sorte spiseoliven »Itrana«, som produceres efter en særlig, lokal produktionsmetode. Fra en historisk synsvinkel findes der belæg for forbindelsen mellem produktet og det geografiske område i mange skriftlige vidnesbyrd, hvoraf mange også er historiske referencer til forarbejdningsmetoden for sorte spiseoliven. Betegnelsen »Oliva di Gaeta« har været anerkendt i adskillige årtier, hvilket fremgår af fakturaer, etiketter, reklamemateriale og publikationer.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til det italienske landbrugsfødevare- og skovbrugsministeriums hjemmeside (www.politicheagricole.it) og klikke på »Prodotti DOP e IGP« (øverst til højre), derefter på »Prodotti DOP, IGP e STG« (i venstre side) og til sidst på »Disciplinari di produzione all’esame dell’UE«.

(1) EUT L 343 af 14.12.2012, s. 1.